Document ID: 32012R0100

ΚΑΝΟΝΙΣΜΌΣ (ΕΕ) αριθ. 100/2012 ΤΗΣ ΕΠΙΤΡΟΠΉΣ
της 3ης Φεβρουαρίου 2012
για την τροποποίηση του κανονισμού (ΕΚ) αριθ. 748/2009 σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου την 1η Ιανουαρίου 2006 ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης, λαμβανομένης επίσης υπόψη της επέκτασης του συστήματος εμπορίας εκπομπών της Ένωσης σε χώρες ΕΟΧ-ΕΖΕΣ
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη Λειτουργία της Ευρωπαϊκής Ένωσης,
Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ (1) του Συμβουλίου, και ιδίως το άρθρο 18α παράγραφος 3 εδάφιο β),
Εκτιμώντας τα ακόλουθα:
(1)
Η οδηγία 2008/101/ΕΚ του Ευρωπαϊκού Κοινοβουλίου και του Συμβουλίου (2) τροποποίησε την οδηγία 2003/87/ΕΚ, για να περιληφθούν οι αερομεταφορές στο σύστημα εμπορίας δικαιωμάτων εκπομπής των αερίων θερμοκηπίου στην Ευρωπαϊκή Ένωση.
(2)
Με τον κανονισμό (ΕΚ) αριθ. 748/2009 (3) της Επιτροπής θεσπίστηκε κατάλογος των φορέων εκμετάλλευσης αεροσκαφών που ασκούσαν αεροπορική δραστηριότητα κατά την έννοια του παραρτήματος I της οδηγίας 2003/87/ΕΚ την 1η Ιανουαρίου 2006 ή μετά την ημερομηνία αυτή.
(3)
Ο κατάλογος έχει ως στόχο να μειωθεί η διοικητική επιβάρυνση των φορέων εκμετάλλευσης αεροσκαφών διευκρινίζοντας το αρμόδιο κράτος μέλος που αναλαμβάνει τη ρύθμιση εκάστου εξ αυτών.
(4)
Η ένταξη στο σύστημα της Ένωσης για την εμπορία δικαιωμάτων εκπομπών εξαρτάται από την απόδοση της εκάστοτε αεροπορικής δραστηριότητας, όπως ορίζει το παράρτημα Ι της οδηγίας 2003/87/ΕΚ, και δεν εξαρτάται από τη συμπερίληψη στον κατάλογο των φορέων εκμετάλλευσης αεροσκαφών που θέσπισε η Επιτροπή βάσει του άρθρου 18α παράγραφος 3 της εν λόγω οδηγίας.
(5)
Η οδηγία 2008/101/ΕΚ ενσωματώθηκε στη συμφωνία για τον Ευρωπαϊκό Οικονομικό Χώρο, με την απόφαση της Μεικτής Επιτροπής του ΕΟΧ αριθ. 6/2011 της 1ης Απριλίου 2011, για την τροποποίηση του παραρτήματος ΧΧ (Περιβάλλον) της συμφωνίας για τον ΕΟΧ (4).
(6)
Η επέκταση των διατάξεων για την ένταξη της αεροπορίας στο σύστημα εμπορίας εκπομπών της Ένωσης στις χώρες ΕΟΧ-ΕΖΕΣ συνεπάγεται ότι πρέπει να λαμβάνονται συνεχώς υπόψη τα κριτήρια που προβλέπονται στο άρθρο 18α παράγραφος 1 της οδηγίας 2003/87/ΕΚ σχετικά με τον καθορισμό εντεταλμένου κράτους μέλους για έκαστο αερομεταφορέα. Ως εκ τούτου, ορισμένοι φορείς εκμετάλλευσης αεροσκαφών πρέπει να υπαχθούν στη διαχειριστική αρμοδιότητα των χωρών ΕΟΧ-ΕΖΕΣ.
(7)
Για την κατάρτιση του επικαιροποιημένου καταλόγου φορέων εκμετάλλευσης αεροσκαφών, η Επιτροπή έλαβε υπόψη τις δηλώσεις με καταλόγους στόλου που της διαβίβασαν φορείς εκμετάλλευσης αεροσκαφών και εταιρείες παροχής υπηρεσιών. Ωστόσο, ορισμένες εταιρείες διαχείρισης ή παροχής υπηρεσιών και σήματα νηολογίου αεροσκαφών εμφανίζονται στον επικαιροποιημένο κατάλογο λόγω ελλείψεων στις πληροφορίες που διαβιβάσθηκαν.
(8)
Κατά συνέπεια, ο κανονισμός (ΕΚ) αριθ. 748/2009 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 748/2009 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Φεβρουαρίου 2012.

Labels: 8
18
15
20